OBH 3295/1998.
Az állampolgári jogok országgyűlési biztosa általános helyettesének jelentése
Ügyintéző:   dr Schilling Rezső

Az eljárás megindulása:
	Panaszosok a velük szemben 1997. május 14-én és 15-én Zalaegerszegen foganatosított rendőri intézkedés miatt fordultak az állampolgári jogok országgyűlési biztosához. Panaszukban sérelmezik, hogy a gépjárművükön szállított áruk eredetének igazolása ellenére őket a rendőrkapitányságra előállították, a tőlük lefoglalt iratokról, árukrólátvételi elismervényt nem kaptak. A helységellenőrzés során egy fogyasztóvédelmi felügyelő is jelen volt, de a jegyzőkönyvben nem tüntették fel, továbbá a képviseletükben eljáró ügyvéd panaszára a Zalaegerszegi Rendőrkapitányság vezetője nem válaszolt.
	A beadványban foglalt sérelmek alapján felmerült a jogállamiságból fakadó jogbiztonsághoz, továbbá a jogorvoslathoz való jog sérelme, ezért az ügyben vizsgálatot rendeltem el. A vizsgálat során a Zala Megyei Rendőr-főkapitányság vezetőjétől az ügy kivizsgálását és tájékoztatást kértem.

Érintett alkotmányos jog:
	A jogbiztonsághoz  való jog ( Alkotmány. 2.§ /1/ bek. )
	Jogorvoslathoz való jog ( Alkotmány. 57. § /5/ bek. )

A vizsgálat megállapításai:
	A Zalaegerszegi Rendőrkapitányság beosztottai 1997. május 14-én 23.00 óra körüli időben Zalaegerszeg belterületén közuti ellenőrzés alá vonták a BYZ-561 forgalmi rendszámú személygépkocsit és utasait. Miután a gépkocsiban szállított kozmetikai cikkek és pénztárgép eredetét a helyszínen hitelt érdemlő módon igazolni nem tudták, panaszosokat előállították a rendőrkapitányságra és ott 01.30 óráig az előállító helyiségbe helyezték el őket. Az előállítás okának megszünte után panaszosokat az nap délelötti időpontra szóban idézték, a megadott időben azonban érdemi intézkedés nélkül elbocsátották őket azzal, hogy a következő napon jelenjenek meg. Panaszosokat jegyzőkönyvileg nem hallgatták meg.
	 A gépkocsi kulcsát a tulajdonosától átvették, de sem a gépkocsi tartozékairól, sem a szállított árúról részletes jegyzőkönyv nem készült. A gépkocsit és a benne szállított árut nem foglalták le, de azok visszaadására csak május 16-án történt intézkedés.
	A kozmetikai cikkek eredetének tisztázása során pénzügyi, ügyviteli szabálysértés gyanúja merült fel, ezért az egyik panaszos lakásában és irodájában 1997. május 16-án helyiségellenőrzést hajtottak végre, melynek során iratokat és vegyi árukat megőrzésre átvettek. Az erről készített jegyzőkönyvön a rendőrség két tagján, egy hatósági tanún és panaszoson kívül más jelenlevő nincs feltüntetve, így nem támasztható alá az a panaszosi állítás, hogy a fogyasztóvédelmi felügyelet képviselője is jelen volt.
	Panaszosok  egyike ügyvéd útján 1997. május 21-én panasszal fordult  a Zalaegerszegi Rendőrkapitányság  vezetőjéhez, aki az írásbeli megválaszolást elmulasztotta. Állítás szerint az ügyvédet telefonon tájékoztatták és az írásbeli választ nem kért, de a szóbeli tájékoztatásról feljegyzés nem készült, ezért annak megtörténte kétségbe vonható.  Egyébként  a  Rendőrségről  szóló 1994. évi XXXIV. törvény 93. § /2/ bekezdése 

alapján a Zalaegerszegi Rendőrkapitányság  vezetőjének a rendőri intézkedés ellen bejelentett panasz tárgyában 8 napon belül, indokolt határozatban kellett volna döntenie.
	 A Zala Megyei Rendőr-főkapitányság vezetője részéről lefolytatottvizsgálat több vonatkozásban szakszerűtlen intézkedést és ezzel kapcsolatban fegyelemsértés gyanúját állapította meg, de a felelősségrevonás lehetősége a fegyveres szervek hivatásos állományú tagjainak szolgálati viszonyáról szóló 1996. évi XLIII. törvény 122. § a./ pontja szerint elévült, mert a cselekmény elkövetése óta több mint egy év eltelt. A jogorvoslathoz való jog biztosításának elmaradására tekintettel az ügyben az alkotmányos jogokkal összefüggő visszásság fennállását megállapítom, de ajánlást az állampolgári jogok országgyűlési biztosáról szóló 1993. évi LIX. tv.17.§ /1/  bekezdésére és a jelentősebb időmúlásra figyelemmel nem teszek.
	Az   ajánlás mellőzése mellett javasolom a Zala Megyei Rendőr-főkapitányság vezetőjének, hogy az állampolgári panaszok, beadványok gondosabb, körültekintőbb intézésére az érintett vezetői állomány figyelmét felhívni szíveskedjék.

Budapest, 1999. április 30.

Dr. Polt Péter